Avainsanat

Tiivistelmä



Avainsanat

Maatalous - Yhteinen markkinajärjestely - Rasva-ala - Öljysiemenistä maksettava korvaus - Jäsenvaltio, johon sovelletaan sen liittymisen jälkeen erityistä siirtymäjärjestelyä - Lopullisten alueellisten viitemäärien vähentäminen - Taatun enimmäispinta-alan ylittäminen - Laskentatapa - Sulkeminen ylityksen korvausjärjestelmän ulkopuolelle - Jäsenvaltion tuottajia ei ole syrjitty

(Vuoden 1985 liittymisasiakirjan 294 artikla; neuvoston asetuksen N:o 1765/92 5 artiklan 1 kohdan e ja f alakohta ja liite IV, sellaisena kuin asetus on muutettuna asetuksella N:o 232/94; komission asetus N:o 307/95)

Tiivistelmä

Tiettyjen peltokasvien tuottajien tukijärjestelmän yhteydessä korjattujen lopullisten alueellisten viitemäärien vahvistamisesta soijapapujen, rapsin- ja auringonkukansiementen tuottajille markkinointivuodelle 1994/1995 annettu komission asetus N:o 307/95, siltä osin kuin sillä vähennetään Portugalissa tuotettujen auringonkukansiementen määriä 20 prosenttia, ei ole lainvastainen ottaen huomioon kyseisen tukijärjestelmän perustamisesta annettu asetus N:o 1765/92, sellaisena kuin se on muutettuna asetuksella N:o 232/94, jolla pannaan täytäntöön yhteisön ja Amerikan yhdysvaltojen välillä GATT-sopimuksen yhteydessä tehty öljykasveja koskeva sopimus.

Kyseinen vähennys vastaa Portugalille auringonkukansiementen tuottamiseksi markkinointivuodeksi 1994/1995 vahvistetun ja öljysiementen erityismaksujen laskentaperusteena käytetyn taatun enimmäispinta-alan ylitystä. Tältä osin asetus N:o 307/95 perustuu perustellusti Portugalille myönnetyn taatun enimmäispinta-alan vahvistamiseen, jossa otetaan huomioon tämän pinta-alan vähentäminen, josta säädetään asetuksen N:o 1765/92 5 artiklan 1 kohdan e alakohdassa, joka ei sisällä poikkeusta Portugalille auringonkukansiementen viljelyä varten kyseisen asetuksen liitteessä IV vahvistettuun pinta-alaan, ja jossa samoin otetaan huomioon portugalilaisten pientuottajien, joihin sovelletaan asetuksen N:o 1765/92 mukaista yksinkertaistettua korvausjärjestelmää, viljelemä ala, sekä tämän alan sisällyttämiseksi Portugalin viljeltyyn kokonaispinta-alaan arvioitaessa, minkä verran taattu kokonaispinta-ala on ylitetty, että asetuksen N:o 1765/92 kyseisellä säännöksellä määrätyn vähentämisen soveltamiseksi myös näiden tuottajien viljelemään pinta-alaan, koska he kuuluvat, kuten yleiseen järjestelmään kuuluvat tuottajatkin, taattujen enimmäispinta-alojen piiriin.

Tämä auringonkukansiementen viljelijöiden osalta Portugalissa sovellettavaa taattua enimmäismäärää koskeva laskelma on näiden tuottajien Espanjan ja Portugalin liittymisasiakirjan 294 artiklan nojalla saaman erityisen siirtymäjärjestelyn mukainen, koska tässä määräyksessä ei suljeta pois sitä mahdollisuutta, että tälle valtiolle vahvistettuja erityisiä takuukynnyksiä muutetaan, ja se on myös edellä mainitun kansainvälisen sopimuksen mukainen siltä osin kuin kyseisen sopimuksen tavoitteena on vähentää öljysiementen tukia koko yhteisössä.

Lisäksi komissiolla oli oikeus vahvistaa asetuksella N:o 307/95 eri jäsenvaltioissa markkinointivuonna 1994/1995 todettujen taattujen enimmäispinta-alojen ylittämisen seurauksena lopullisten alueellisten viitemäärien vähentämisen laajuus ja jakauma niin, että auringonkukansiementen viljely Portugalissa suljettiin todetun ylittämisen hyvityksen ulkopuolelle, mikä tapahtuu siirtämällä muissa jäsenvaltioissa taattuun enimmäispinta-alaan sisältyvää vapaata pinta-alaa.

Asetuksessa N:o 307/95 asetuksen N:o 1765/92 5 artiklan 1 kohdan f alakohdan perusteella määritetyllä korvausmenetelmällä taataan toisaalta se, että kuhunkin eri taatun enimmäispinta-alan luokkaan - näiden joukossa myös Portugalille auringonkukansiementen viljelyä varten myönnetyttyihin - sovellettavien alennusten painotettu keskiarvo vastaa kunkin taatun enimmäispinta-alan ylitysprosenttia; toisaalta sitä, että portugalilaiset auringonkukansiementen tuottajat on suljettu korvausjärjestelmän ulkopuolelle, ei voida pitää syrjintänä, koska kyseiset tuottajat eivät olleet muiden yhteisön tuottajien tilanteeseen verrattavissa olevassa tilanteessa siksi, että näihin sovellettiin yhä liittymisasiakirjan perusteella erityisjärjestelmää, jossa vahvistettiin erityinen taattu enimmäispinta-ala, jolla pyrittiin antamaan näille tietynlainen tulotakuu muissa jäsenvaltioissa havaitusta kehityksestä riippumatta.